ประกาศกระทรวงมหาดไทย
ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
สำหรับคนต่างด้าวสัญชาติกัมพูชา
ลาว และเมียนมา ที่เปลี่ยนประเภทการทำงาน
ตามมติคณะรัฐมนตรี
เมื่อวันที่ ๒๔ มกราคม พ.ศ. ๒๕๖๐[๑]
 

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม พุทธศักราช ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทย โดยอนุมัติของคณะรัฐมนตรี
เมื่อวันที่ ๒๔ มกราคม พ.ศ. ๒๕๖๐ ออกประกาศไว้ ดังต่อไปนี้

ข้อ
๑
คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
หมายถึง
(๑)
คนต่างด้าวหลบหนีเข้าเมืองสัญชาติกัมพูชา ลาว และเมียนมา
ที่ได้จัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร
และได้รับอนุญาตให้ทำงานตามกฎหมายว่าด้วยการทำงานของคนต่างด้าว
ในกิจการประมงทะเล และกิจการแปรรูปสัตว์น้ำ ในพื้นที่กรุงเทพมหานคร และพื้นที่ ๒๒ จังหวัดที่มีพื้นที่ติดทะเล
ที่ได้เปลี่ยนประเภทการทำงานจากเดิมไปทำงานช่างเครื่องยนต์ในเรือประมง
งานผู้ประสานงานด้านภาษากัมพูชา ลาว หรือเมียนมา งานกรรมกร หรืองานรับใช้ในบ้าน
แล้วแต่กรณี และมีอายุไม่เกินห้าสิบห้าปี ตามประกาศกระทรวงมหาดไทย ดังนี้
(ก)
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
(เฉพาะกิจการประมงทะเล) ตามมติคณะรัฐมนตรี เมื่อวันที่ ๓ มีนาคม พ.ศ. ๒๕๕๘
ฉบับลงวันที่ ๒๕ พฤศจิกายน พ.ศ. ๒๕๕๘
(ข)
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ
ตามมติคณะรัฐมนตรี เมื่อวันที่ ๑๐
พฤศจิกายน พ.ศ. ๒๕๕๘ ฉบับลงวันที่ ๓๐ ธันวาคม พ.ศ. ๒๕๕๘ และประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐
พฤศจิกายน พ.ศ. ๒๕๕๘ (ฉบับที่ ๒) ลงวันที่ ๒๙ มีนาคม พ.ศ. ๒๕๕๙
(ค)
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการประมงทะเล ตามมติคณะรัฐมนตรี เมื่อวันที่ ๒ กุมภาพันธ์ พ.ศ.
๒๕๕๙ ฉบับลงวันที่ ๒๙ มีนาคม พ.ศ. ๒๕๕๙ หรือ
(ง)
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ
ตามมติคณะรัฐมนตรี เมื่อวันที่ ๒ กุมภาพันธ์ พ.ศ. ๒๕๕๙ ฉบับลงวันที่ ๒๙
มีนาคม พ.ศ. ๒๕๕๙
ทั้งนี้
ให้หมายความรวมถึงผู้ติดตามซึ่งเป็นบุตรของคนต่างด้าวตามประกาศกระทรวงมหาดไทย (ข)
และ (ง) ที่อายุไม่เกินสิบแปดปี ที่ได้จัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร
และบุตรที่เกิดในราชอาณาจักรระหว่างบิดา มารดาได้รับอนุญาตให้อยู่ในราชอาณาจักร
(๒)
คนต่างด้าวหลบหนีเข้าเมืองสัญชาติกัมพูชา ลาว และเมียนมา
ซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีอนุญาตให้เข้ามาอยู่ในราชอาณาจักร ตามมาตรา ๑๗
โดยได้รับอนุญาตให้เข้ามาอยู่ในราชอาณาจักรเป็นการชั่วคราว เพื่อรอการส่งกลับตามประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ที่ได้เปลี่ยนประเภทการทำงานจากเดิมไปทำงานผู้ประสานงานด้านภาษากัมพูชา ลาว หรือเมียนมา
และให้หมายความรวมถึงผู้ติดตามซึ่งเป็นบุตรของคนต่างด้าวที่อายุไม่เกินสิบแปดปี
ที่ได้จัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร
และบุตรที่เกิดในราชอาณาจักรระหว่างบิดา มารดาได้รับอนุญาตให้อยู่ในราชอาณาจักร

ข้อ ๒
คนต่างด้าวตามข้อ ๑ ที่ประสงค์จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
ให้นายจ้างยื่นบัญชีรายชื่อคนต่างด้าว ณ สำนักงานจัดหางานกรุงเทพมหานคร พื้นที่ ๑
- ๑๐ หรือสำนักงานจัดหางานจังหวัด ๒๒ จังหวัดที่มีพื้นที่ติดทะเล ได้แก่ (๑) จังหวัดกระบี่ (๒) จังหวัดจันทบุรี (๓)
จังหวัดฉะเชิงเทรา (๔) จังหวัดชลบุรี (๕) จังหวัดชุมพร (๖) จังหวัดตราด (๗)
จังหวัดตรัง (๘) จังหวัดนครศรีธรรมราช (๙) จังหวัดนราธิวาส (๑๐)
จังหวัดประจวบคีรีขันธ์ (๑๑) จังหวัดปัตตานี (๑๒) จังหวัดพังงา (๑๓)
จังหวัดเพชรบุรี (๑๔) จังหวัดภูเก็ต (๑๕)
จังหวัดระนอง (๑๖) จังหวัดระยอง (๑๗) จังหวัดสมุทรปราการ (๑๘) จังหวัดสมุทรสาคร
(๑๙) จังหวัดสมุทรสงคราม (๒๐) จังหวัดสุราษฎร์ธานี (๒๑) จังหวัดสงขลา และ (๒๒)
จังหวัดสตูล แล้วแต่กรณี
พร้อมทั้งนำคนต่างด้าวไปรายงานตัวเพื่อขอรับบัตรประจำตัวใหม่ ตรวจสุขภาพ
และขออนุญาตทำงาน ตั้งแต่วันที่ ๑ กุมภาพันธ์ พ.ศ. ๒๕๖๐ ถึงวันที่ ๓๑ มีนาคม พ.ศ.
๒๕๖๐ ณ สถานที่ตั้งของแต่ละหน่วยงานในกรุงเทพมหานคร หรือจังหวัดชายทะเลทั้ง ๒๒ จังหวัด
หรือในกรณีกรุงเทพมหานครหรือจังหวัดใดเห็นสมควรดำเนินการโดยศูนย์บริการจดทะเบียนแรงงานต่างด้าวแบบเบ็ดเสร็จ
ให้ผู้ว่าราชการกรุงเทพมหานคร หรือผู้ว่าราชการจังหวัด แล้วแต่กรณี
มีหน้าที่บริหารจัดการ และประกาศจัดตั้ง
หรือยุบเลิกศูนย์บริการจดทะเบียนแรงงานต่างด้าวแบบเบ็ดเสร็จ ทั้งนี้ ในกรณีบุตรที่อายุตั้งแต่สิบห้าปีแต่ไม่เกินสิบแปดปี
ประสงค์จะทำงานกับนายจ้างให้สามารถทำงานได้ภายใต้บทบัญญัติของกฎหมาย
บุตรของคนต่างด้าวที่ได้รับอนุญาตตามวรรคหนึ่ง
ต่อมามีอายุเกินสิบแปดปี หากประสงค์จะอยู่ในราชอาณาจักรต่อไปจะต้องทำงานกับนายจ้าง
โดยให้ดำเนินการขอรับใบอนุญาตทำงานและแก้ไขทะเบียนประวัติ ภายในสามสิบวันก่อนมีอายุครบสิบแปดปีบริบูรณ์
คนต่างด้าวที่ได้ดำเนินการตามวรรคหนึ่งและวรรคสองแล้ว
ให้อยู่ในราชอาณาจักรเป็นการชั่วคราวเพื่อรอการส่งกลับได้ไม่เกินวันที่ ๑
พฤศจิกายน พ.ศ. ๒๕๖๐

ข้อ
๓ มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒
มาใช้บังคับแก่คนต่างด้าวที่ได้ดำเนินการตามหลักเกณฑ์ตามข้อ ๒

ข้อ
๔ การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างใดอย่างหนึ่ง
ดังต่อไปนี้
(๑)
เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์
(๒)
ต้องโทษตามคำพิพากษาถึงที่สุดให้จำคุก
เว้นแต่ความผิดซึ่งได้กระทำโดยประมาทหรือความผิดลหุโทษ
(๓)
ออกนอกเขตท้องที่กรุงเทพมหานครหรือจังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงาน เว้นแต่
(ก)
ได้รับอนุญาตทำงานรับใช้ในบ้าน ให้เคลื่อนย้ายออกนอกเขตท้องที่จังหวัดที่ได้รับอนุญาตเพื่อติดตามนายจ้าง
สามีหรือภรรยาของนายจ้างไปทำหน้าที่การงานที่รับผิดชอบ โดยนายจ้าง
สามีหรือภรรยาของนายจ้างและลูกจ้างจะต้องเดินทางไปด้วยกันและต้องแสดงบัตรประจำตัวต่อพนักงานเจ้าหน้าที่ทุกครั้งที่มีการขอตรวจสอบ
(ข)
ได้รับอนุญาตทำงานช่างเครื่องยนต์ในเรือประมง
ให้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ
เพื่อไปทำงานในท้องที่ทุกแห่งที่มีท่าเรือทำการประมงทะเล ทั้งนี้
มิให้ออกนอกเขตบริเวณที่เรือที่ทำการประมงทะเล
(ค) เพื่อปฏิบัติตามกฎหมาย ระเบียบ ข้อบังคับ เป็นพยานศาล
ได้รับหมายเรียกจากพนักงานสอบสวน
มีหนังสือเรียกตัวจากหน่วยงานของรัฐในสังกัดกระทรวงแรงงาน หรือเพื่อการรักษาพยาบาล
โดยมีหนังสือหรือเอกสารที่ทางราชการออกให้แสดงในแต่ละกรณี
(ง)
ได้รับอนุญาตให้ทำงานกับนายจ้างใหม่หรือให้เพิ่มท้องที่การทำงานไปยังท้องที่จังหวัดอื่นตามกฎหมายว่าด้วยการทำงานของคนต่างด้าว
โดยมีหนังสือหรือเอกสารที่ทางราชการออกให้แสดง
(จ) กรณีแรงงานต่างด้าวขอไปทัศนศึกษา
หรือสันทนาการในเขตท้องที่จังหวัดอื่น ให้นายจ้างจัดทำหนังสือพร้อมรายชื่อและเลขประจำตัวของคนต่างด้าวตามกฎหมายว่าด้วยการทะเบียนราษฎรที่จะไปทัศนศึกษา
หรือสันทนาการ แจ้งให้นายทะเบียนอำเภอหรือนายทะเบียนท้องถิ่นทราบก่อนวันเดินทาง
และเมื่อเดินทางกลับเข้ามาในท้องที่
ทั้งนี้ ไม่เกินครั้งละเจ็ดวัน
(ฉ)
เป็นบุตรซึ่งเดินทางไปพร้อมกับบิดาหรือมารดาตามเงื่อนไขตามข้อ (ก) ถึงข้อ (จ)
(๔) หน่วยงานด้านความมั่นคงหรือการรักษาความสงบเรียบร้อย
รายงานว่าคนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคม
หรือจะก่อเหตุร้ายให้เกิดอันตรายต่อความสงบสุข หรือความปลอดภัยของประชาชน หรือความมั่นคงแห่งราชอาณาจักร
(๕)
คนต่างด้าวถูกเลิกจ้างไม่ว่าในกรณีใด ๆ
ในกรณีตาม
(๕) ให้นายจ้างแจ้งให้นายทะเบียนตามกฎหมายว่าด้วยการทำงานของคนต่างด้าวทราบ ภายในเจ็ดวันนับแต่วันที่ได้เลิกจ้าง
คนต่างด้าวที่ถูกนายจ้างเดิมเลิกจ้างตาม (๕)
หากประสงค์จะทำงานในราชอาณาจักรต่อไป ต้องมีนายจ้างใหม่รับเข้าทำงานภายในสิบห้าวันนับแต่วันที่ไม่ได้ทำงานอยู่กับนายจ้างเดิม ทั้งนี้
ให้คนต่างด้าวยื่นคำขอรับใบอนุญาตภายในระยะเวลาและหลักเกณฑ์ที่อธิบดีกรมการจัดหางานกำหนด
ตามกฎหมายว่าด้วยการทำงานของคนต่างด้าว
การสิ้นผลการอนุญาตให้อยู่ในราชอาณาจักรได้เป็นการชั่วคราวของผู้ติดตามซึ่งเป็นบุตรที่อายุไม่เกินสิบแปดปีให้เป็นไปตามเงื่อนไขที่บังคับใช้กับบิดาหรือมารดาของคนต่างด้าว

ข้อ ๕
การออกนอกเขตท้องที่จังหวัดที่ได้จัดทำทะเบียนประวัติของคนต่างด้าว เพื่อไปดำเนินการตรวจสัญชาติ
ให้ดำเนินการดังนี้
(๑)
กรณีตรวจสัญชาติในราชอาณาจักร
ให้กรมการจัดหางานหรือหน่วยงานในสังกัดจัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎรให้แก่คนต่างด้าวดังกล่าวที่จะเข้ารับการตรวจสัญชาติ
เพื่อใช้เป็นเอกสารประกอบในการออกนอกเขตท้องที่จังหวัด
(๒)
กรณีการเดินทางออกนอกราชอาณาจักรเพื่อตรวจสัญชาติและรับหนังสือเดินทางเอกสารใช้แทนหนังสือเดินทาง
หรือหนังสือรับรองสถานะบุคคลของคนต่างด้าว ให้กรมการจัดหางานหรือหน่วยงานในสังกัด
จัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎร
เพื่อใช้เป็นเอกสารในการออกนอกเขตท้องที่จังหวัดและการดำเนินกรรมวิธีการเดินทางออกนอกราชอาณาจักร
และกลับเข้ามาในราชอาณาจักรเพื่อดำเนินการเกี่ยวกับการทำงาน

ข้อ ๖
มิให้นำบทบัญญัติตามมาตรา ๑๒ (๓) แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ
๓ ที่ถือหนังสือเดินทาง เอกสารใช้แทนหนังสือเดินทาง หรือหนังสือรับรองสถานะบุคคล
โดยได้รับการตรวจลงตราประเภทคนอยู่ชั่วคราวที่เข้ามาในราชอาณาจักรเพื่อการทำงาน

ข้อ
๗ หนังสือเดินทาง
เอกสารใช้แทนหนังสือเดินทาง หรือหนังสือรับรองสถานะบุคคลของคนต่างด้าวต้องเป็นแบบที่กระทรวงการต่างประเทศให้การรับรอง

ข้อ
๘
ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าวซึ่งถือเอกสารตามข้อ
๗ เข้ามาและทำงานอยู่ในราชอาณาจักร นับตั้งแต่วันที่อนุญาตจนถึงวันที่ ๑ พฤศจิกายน
พ.ศ. ๒๕๖๐ เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาที่อนุญาตแล้ว
หากประสงค์จะอยู่ในราชอาณาจักรต่อไปอีกเพื่อการทำงาน ให้ขออนุญาตอยู่ในราชอาณาจักรได้อีกไม่เกินวันที่ ๑ พฤศจิกายน พ.ศ.
๒๕๖๒ เว้นแต่มีอายุครบห้าสิบห้าปีบริบูรณ์ นับถึงวันที่ ๑ พฤศจิกายน พ.ศ.
๒๕๖๐
สำหรับบุตรของคนต่างด้าวที่อายุตั้งแต่สิบห้าปีแต่ไม่เกินสิบแปดปี
ให้ได้รับอนุญาตอยู่ในราชอาณาจักรเป็นการชั่วคราวตามระยะเวลาที่บิดาหรือมารดาได้รับอนุญาตให้อยู่ในราชอาณาจักร ทั้งนี้
ให้สามารถทำงานอื่นได้ภายใต้บทบัญญัติของกฎหมาย
ในกรณีบุตรของคนต่างด้าวที่ได้รับอนุญาตตามวรรคสองภายในสามสิบวัน
ก่อนมีอายุจะครบสิบแปดปีบริบูรณ์
หากประสงค์จะอยู่ในราชอาณาจักรต่อไปจะต้องทำงานกับนายจ้าง เมื่ออายุครบสิบแปดปีบริบูรณ์
ให้ดำเนินการขอรับใบอนุญาตทำงาน
และในกรณีที่เจ้าหน้าที่พิจารณาและอนุญาตให้เจ้าหน้าที่แก้ไขทะเบียนประวัติ
พร้อมทั้งยกเลิกรอยตราประทับ รหัส O (L - A) และให้ประทับตราอนุญาตประเภทคนอยู่ชั่วคราว รหัส
L - A

ข้อ
๙
การได้รับอนุญาตให้อยู่ในราชอาณาจักรของคนต่างด้าวจะสิ้นสุดลงก่อนระยะเวลาที่ได้รับอนุญาตตามข้อ
๘ ในกรณี
(๑)
ได้รับการตรวจลงตราแล้วไม่ขออนุญาตทำงานภายในสิบห้าวัน
(๒)
ไม่ได้ทำงานอยู่กับนายจ้างเดิม
เว้นแต่จะได้รับอนุญาตจากนายทะเบียนตามกฎหมายว่าด้วยการทำงานของคนต่างด้าวให้ทำงานกับนายจ้างใหม่
ตามเงื่อนไขที่อธิบดีกรมการจัดหางานกำหนด
ตามกฎหมายว่าด้วยการทำงานของคนต่างด้าวภายในสิบห้าวันนับแต่วันที่ไม่ได้ทำงานอยู่กับนายจ้างเดิม
(๓)
เมื่อเดินทางออกไปนอกราชอาณาจักร เว้นแต่มีหนังสือรับรองการจ้างงานต่อไปจากนายจ้าง
และได้รับอนุญาตจากพนักงานเจ้าหน้าที่ก่อนเดินทางออกนอกราชอาณาจักร
และเดินทางกลับเข้ามาในราชอาณาจักรอีกภายในระยะเวลาที่ได้รับอนุญาตให้อยู่ในราชอาณาจักร

ข้อ ๑๐
เมื่อสิ้นสุดการอนุญาตหรือการอนุญาตเป็นอันสิ้นผลตามประกาศนี้ ให้คนต่างด้าวดังกล่าวอยู่ในราชอาณาจักรได้อีกสิบห้าวัน
เพื่อเตรียมการเดินทางออกนอกราชอาณาจักร

ทั้งนี้
ตั้งแต่วันที่ ๑ กุมภาพันธ์ พ.ศ. ๒๕๖๐ เป็นต้นไป


ประกาศ ณ วันที่ ๒๘
มีนาคม พ.ศ. ๒๕๖๐
พลเอก
ประยุทธ์ จันทร์โอชา
นายกรัฐมนตรี

พลเอก อนุพงษ์ เผ่าจินดา
รัฐมนตรีว่าการกระทรวงมหาดไทย








ภวรรณตรี/จัดทำ
๒๑ เมษายน ๒๕๖๐

พิมพ์มาดา/ตรวจ
๑๑ พฤษภาคม
๒๕๖๐

























[๑] ราชกิจจานุเบกษา
เล่ม ๑๓๔/ตอนพิเศษ ๑๐๓ ง/หน้า ๙/๑๑ เมษายน ๒๕๖๐